60.

Med hensyn til substansen konkluderer den tilsynsførende følgende: — Forslaget indeholder ikke tilstrækkelige argumenter for, at det skulle være nødvendigt at oprette den europæiske database. Den tilsynsførende opfordrer Kommissionen til at foretage en nøje vurdering af, om det er nødvendigt at oprette denne database, og til at aflægge rapport om resultaterne af denne vurdering. — Der bør indsættes et nyt afsnit i artikel 18, stk. 1, der minder om, at den europæiske database er omfattet af forordning (EF) nr. 45/2001, f.eks. formuleret således: »Kommissionen anser den europæiske database for at være et system til behandling af personoplysninger, der er underlagt bestemmelserne i forordning (EF) nr. 45/2001/EF.«. — Det bør tydeliggøres, at medlemsstaternes anvendelser af den europæiske database er omfattet af de nationale gennemførelsesbestemmelser til direktiv 95/46/EF, og den tilsynsførende foreslår derfor følgende ændring af artikel 18a, stk. 2, litra c): »I forbindelse med forvaltningen af denne base har Kommissionen beføjelse til: c) at stille oplysningerne fra denne database til rådighed for de kompetente myndigheder, der er omhandlet i artikel 1, stk. 1, udelukkende når det er med henblik på at nå målene for nærværende forordning. Disse myndigheders efterfølgende anvendelse af personoplysningerne er omfattet af de nationale bestemmelser til gennemførelse af direktiv 95/46/EF.«. — Der står ikke noget i forslaget om sikkerhedsforanstaltninger for den europæiske databases vedkommende. Den tilsynsførende er af den opfattelse, at der bør tilføjes et nyt afsnit i artikel 18a, stk. 2, om vedtagelse af yderligere administrative regler om specifikke foranstaltninger for at sikre oplysningernes fortrolighed. Den tilsynsførende bør høres i forbindelse med vedtagelsen af disse regler. — Forslaget anerkender overhovedet ikke den tilsynsførendes tilsynsrolle i forbindelse med toldinformationssystemet (CIS). For at løse dette problem, bør artikel 37, stk. 3, ændres således: »Den Europæiske Tilsynsførende for Databeskyttelse fører tilsyn med toldinformationssystemet i overensstemmelse med forordning (EF) nr. 45/2001.«. — De nationale tilsynsmyndigheder og den tilsynsførende bør til en vis grad samordne deres tilsynsaktiviteter for at sikre tilstrækkelig konsekvens og effektivitet som helhed i forbindelse med tilsynet med CIS. Med henblik herpå foreslår den tilsynsførende som mulig løsning på dette problem at indsætte følgende nye passage i artikel 37: »Den Europæiske Tilsynsførende for Databeskyttelse indkalder til et møde med alle de nationale tilsynsmyndigheder mindst en gang om året for at behandle spørgsmål vedrørende tilsynet med toldinformationssystemet. Medlemmerne af de nationale databeskyttelsesmyndigheder og Den Europæiske Tilsynsførende for Databeskyttelse benævnes tilsynsmyndighederne.«. Det vil imidlertid være en bedre løsning at følge den mere avancerede model, der for nylig blev vedtaget i forbindelse med anden generation af Schengen-informationssystemet (SIS II). I overensstemmelse hermed bør artikel 43, stk. 5, ændres således: »Udvalget behandler sammen med tilsynsgruppen i artikel … ethvert problem i forbindelse med toldinformationssystemets funktion, som tilsynsmyndighederne i artikel 37 støder på. Udvalget holder mindst ét møde om året i ad hoc-sammensætningen.«. — I artikel 36, stk. 2, andet afsnit, om adgang til personoplysninger, der er lagret i CIS, hedder det: »Adgang skal … nægtes … i den periode, hvor der gennemføres aktioner med henblik på observation og optagelse af rapport …, og i den periode, hvor den operationelle analyse af oplysningerne eller undersøgelsen er i gang. «Af hensyn til sammenhængen med forordning (EF) nr. 45/2001 går den tilsynsførende ind for at ændre dette til »adgang kan nægtes«. — Hvad angår proceduren for anmodning om adgang og spørgsmålet om, hvorvidt anmodningen skal rettes til den tilsynsførende eller til de nationale tilsynsmyndigheder, finder den tilsynsførende, at det forslåede system, jf. artikel 37, stk. 2, hvorefter kompetencen til at behandle anmodningen afhænger af, om det er en medlemsstat eller Kommissionen der har indført oplysningerne i CIS, er meget besværligt. Det er også i modstrid med andre artikler i forslaget. For at løse dette problem bør sætningsleddet »alt efter om oplysningerne er indført i toldinformationssystemet af en medlemsstat eller af Kommissionen« i artikel 37, stk. 2, ændres til »alt efter om vedkommende har påberåbt sig retten til adgang over for de nationale tilsynsmyndigheder eller over for den tilsynsførende«. — Den tilsynsførende er af den opfattelse, at artikel 41a bør minde om, at forordning (EF) nr. 45/2001 gælder for det elektroniske sagsregister på toldområdet (FIDE), og om den tilsynsførendes tilsynsbeføjelse til at overvåge og sikre overholdelsen af forordningens bestemmelser.